Марко Ганчев
Колумбово яйце

chitanka.info

Има един много стар анекдот за колумбовото яйце. Толкова стар, че службите за записване на анекдоти още не са съществували, и ще трябва да го цитирам по памет.

Завистници на Колумбовата слава обидили великия мореплавател, че е проста работа да се открие Америка. Колумб се съгласил с тях. Рекъл им, че това наистина е толкова просто, колкото да се закрепи едно варено яйце да стои право върху масата ей така:

Завистниците започнали да се опитват, но яйцето заставало все в едно от следните положения:

Тогава Колумб го взел, чукнал му дъното и яйцето застанало право:

— Е, то така всеки може — завикали противниците на Колумб.

— Ами то и Америка всеки може да открие — отвърнал Колумб.

С други думи, откритието е просто нещо, но човек трябва да се сети.

Та искам да разкажа как Панчо се сблъска с едно откритие, без което пък не би имало и колумбово яйце.

Още щом пристигнахме на село, Панчо пое грижата да събира яйцата от полозите на кокошките. Първия ден донесе доста, но на втория и третия се върна с празни ръце, ругаейки кокошките и баба си, че не ги хранела достатъчно.

Баба му се усъмни и отиде на проверка.

— Така си и знаех — тюхкаше се тя. — Панчо е прибрал оня ден всичките им яйца, без да им остави за полог.

— Какво значи това? — запита Панчо.

— Оф, оф. Градско чедо — селско добиче! — въздъхна баба му. — Това значи, че съм пропуснала да ти кажа. Вземат се останалите яйца, но едно винаги се оставя в полога. Кокошките по него се ориентирват къде да снесат новите си яйца.

— Ама че кокоши мозък — надсмиваше се Панчо. — Нали си знаят гнездата, полозите де. Защо трябва вътре да има и яйце?

— Не е толкова просто, Панчо — казвам му. — Кокошките искат да видят, че не им се отнема всичко, че остава нещо и за тях.

— Я стига сте му сеяли на корена ряпа — сопна се и на двама ни Панчовата баба. — Не зная защо е, но от памтивека е така. Иначе отиват да снасят при съседите.

Както и да е, Панчовата баба скоро оправи работата и към края на седмицата кокошките започнаха да снасят, където си беше редно.

Панчо обаче не се предаваше, а продължаваше да твърди, че това било измама спрямо кокошките. Аз пък възразявах, че не е измама, а уважение.

Изглежда, Панчо много продължаваше да мисли по тоя въпрос, защото в скицника му за рисуване видях такава картина:

Това вероятно означаваше яйце с въпросителна. Издебнах го и написах отдолу:

Яйца щом искаш да събираш, не е лошо

да уважаваш малко племето кокошо.

В противен случай, подчертай си го за памет,

кокошките наистина ще те измамят…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.